Теодор Траянов
Кристална чаша

chitanka.info

О, пий от таз кристална чаша,

рубини бляскат в нея,

от слънцето лъчи последни!

Отново ще налея,

ще цъфне щастието наше

по твойте устни бледни!

Сълзи звънтят в печалния кристал,

смразени мойте сълзи молят,

от твоя смях лъчист отколе

из тъмна гръд отронени без жал!

О, виж, в кристалний съд проблясват

на утро ведрите черти!

В сърцата раните зарастват,

тях горест вечна освети!

Следи от ласките загасват

и нова девственост цъфти!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.